Temeljem odredbi članaka 45. Statuta Rukometnog kluba „Split“, Upravni odbor na sjednici održanoj 08. rujna 2017. godine, jednoglasno usvojio je

**POSLOVNIK O RADU UPRAVNOG ODBORA**

**Rukometnog kluba „Split“**

**Članak 1.**

Upravni odbor Rukometnog kluba „Split“ (u daljnjem tekstu: Uprava) se sastaje prema potrebi, u pravilu jednom (1) mjesečno u tijeku natjecateljske sezone.

Sjednice Uprave saziva i vodi Predsjednik Kluba, a u njegovoj nenazočnosti Dopredsjednik Kluba.

Iznimno najstariji član Uprave će sazvati sjednicu Uprave ukoliko Klub ostane bez Predsjednika i Dopredsjednika uz uvjet da ima najmanje 3 člana Uprave za donošenje odluka, te u tom slučaju se obvezno mora sazvati Skupština radi izbora nove Uprave ili popune postojeće uz obvezno izabiranje Predsjednika Kluba.

Uprava donosi odluke većinom glasova svih izabranih članova Upravnog odbora i to na sjednicama.

Uprava može pravovaljano odlučivati ako je na sjednici Uprave nazočna natpolovična većina članova Uprave, najmanje 3 člana Uprave, a odluke se donose većinom glasova nazočnih predstavnika.

Ukoliko se odluke ne mogu donijeti većinom glasova nazočnih članova Upravnog odbora, ako je sjednici nazočna natpolovična većina njezinih članova, onda kod jednakog broja glasova presudan je glas Predsjednika Kluba.

U naročito opravdanim i hitnim slučajevima Predsjednik Uprave može održati “telefonski” sastanak Uprave čije odluke se moraju potvrditi na idućoj sjednici u roku od 8 dana.

**Članak 2.**

Radom Uprave predsjedava Predsjednik Uprave, a u njegovoj nenazočnosti ili spriječenosti Dopredsjednik Uprave, odnosno u ostalim slučajevima najstariji član Uprave.

**Članak 3.**

Tajnik Kluba na prijedlog predsjedavajućeg Uprave utvrđuje broj nazočnih članova Uprave, a u slučaju spriječenosti Tajnika Kluba, većina nazočnih članova Uprave isto utvrđuju.

**Članak 4.**

Sadržaj dnevnog reda sjednice Uprave predlaže predsjedavajući Uprave.

Dopunu sadržaja dnevnog reda predlažu članovi Uprave.

Sadržaj rada se smatra usvojenim ukoliko nije bilo prijedloga dopune sadržaja dnevnog reda, a u slučaju dopune, o istoj se odlučuje većinom glasova nazočnih članova Uprave.

**Članak 5.**

Članovi Uprave nemaju ograničeno vrijeme za raspravu i mogu više puta govoriti.

Ostali nazočni sjednici Uprave dobivaju riječ od predsjedavajućeg Uprave, i to po redoslijedu prijave, a rasprava im može trajati do pet (5) minuta, a replike dvije (2) minute, te ne mogu sudjelovati u donošenju odluke Uprave.

**Članak 6.**

Predsjedavajući Uprave ima pravo i zadaću opomenuti i upozoriti sudionike u raspravi čije izlaganje bitno odudara od teme koja je na dnevnom redu, odnosno, ako se ne drži odredbi iz ovog Poslovnika ili Statuta.

Predsjedavajući Uprave ima pravo udaljiti sa sjednice Uprave sudionike u raspravi ukoliko narušavaju normalni rad Uprave, a člana Uprave ako je donijela odluku većina nazočnih članova Uprave.

**Članak 7.**

Glasovanje na Upravi je javno.

**Članak 8.**

Predsjedavajući Uprave potpisom zapisnika sa sjednice Uprave proglašava sve donesene odluke pravovaljanima, a isti ovjerava tajnik Kluba pečatom te čuva jedan arhivski primjerak zapisnika sa sjednice Uprave, a ostale primjerke ima svaki član Uprave. Svi članovi Uprave nazočni na sjednici obvezni su potpisati najmanje jedan primjerak zapisnika Uprave koji se čuva u Tajništvu Kluba.

**Članak 9.**

Eventualna pitanja rada Uprave koja nisu propisana ovim Poslovnikom riješit će predsjednik Uprave posebnom odlukom.

**Članak 10.**

Ovaj Poslovnik stupa na snagu na dan usvajanja i primjenjuje se isti dan po usvajanju.

U Splitu, 08. rujna 2017. godine

Ur.Br.:

 PREDSJEDNIK RUKOMETNOG KLUBA SPLIT

mr.sc. Goran Bučević